Святлана Філіпаўна Адамовіч

Святлана Філіпаўна Адамовіч (нар. , Слаўгарад, Алтайскі край, Расія) — беларускі гісторык, мастацтвазнаўца, архівіст.

 Біяграфія 
Нарадзілася 1 студзеня 1948 года ў горадзе Слаўгарад (Алтайскі край, РСФСР) у сям’і ваеннага авіяінжынера. Скончыла сярэднюю школу № 42 горада Мінска ў 1966 годзе. У 1970 годзе скончыла гістарычны факультэт Беларускага педагагічнага інстытута імя М. Горкага.

Працавала навуковым супрацоўнікам сацыялагічнай лабараторыі Беларускага дзяржаўнага ўніверсітэта імя У. І. Леніна. З 1973 года працавала ў Гарадскім савеце Таварыства аховы помнікаў гісторыі і культуры, затым у інстытуце «Белпраектрэстаўрацыя» на пасадах навуковага супрацоўніка, начальніка гістарычнага аддзела.

З 1995 па 2000 год займала пасаду загадчыцы аддзела інфармацыі, публікацыі і навуковага выкарыстання Нацыянальнага гістарычнага архіва Беларусі. Пазней вярнулася да працы ў сферы рэстаўрацыі ў УП «Праектрэстаўрацыя».

 Навуковая дзейнасць 
За час працы ў рэстаўрацыйных установах выканала шэраг гісторыка-архіўных і бібліяграфічных даследаванняў, якія сталі асновай для распрацоўкі праектаў рэстаўрацыі многіх знакавых помнікаў беларускага дойлідства. Сярод аб’ектаў яе даследаванняў — помнікі ў Навагрудку, Пінску, Кобрыне, Мінску, Валожыне, Жыровічах, Ішкалдзі, Любчы і іншых населеных пунктах.

Мае вялікі вопыт працы ў архівах Беларусі, Расіі, Літвы, Украіны і Польшчы. Аўтар шэрагу артыкулаў па гісторыі сакральнай архітэктуры (касцёлаў і кляштараў). Удзельнічала ў падрыхтоўцы і выданні навуковых зборнікаў і канферэнцыях.

 Бібліяграфія 
 Костел Св. Михаила в Ивенце // Диалог. 1995. № 1.
 Троицкий костел в Ишкольди // Диалог. 1995. № 9.
 Пінскія камуністы // Беларуская мінуўшчына. 1997. № 3. — С. 57—59.
 Цуд адраджэння (гісторыя будаўніцтва і рэстаўрацыі Мінскага кафедральнага касцёла) // Наша вера. 1997. № 1(4).
 Загадкавая і старажытная (пра гісторыю Ішкальдскага касцёла) // Наша вера. 1997. № 1.
 Пинск. Фотоальбом (посвящается 900‑летию города). Мн., 1997 (у сааўтарстве).
 Страчаная спадчына (бенедыктынскі кляштар у Гарадзішчы пад Пінскам) // Каштоўнасці мінуўшчыны: Праблемы зберажэння гісторыка-культурнай спадчыны Мінска (Матэрыялы канферэнцыі (Мінск, 12 лістапада 1997 г.)). Мн., 1998.
 Занядбаная святыня: З гісторыі касцёла Зембінскага дамініканскага кляштара // Наша вера. 1999. № 1(7).
 Комплекс пинского иезуитского монастыря // Наша вера. 1999. № 3(9).

 Крыніцы 

 Літаратура 


Катэгорыя:Нарадзіліся 1 студзеня
Катэгорыя:Нарадзіліся ў 1948 годзе
Катэгорыя:Нарадзіліся ў Слаўгарадзе (Алтайскі край)
Катэгорыя:Гісторыкі Беларусі
Катэгорыя:Мастацтвазнаўцы Беларусі
Катэгорыя:Архівісты Беларусі
Катэгорыя:Супрацоўнікі Нацыянальнага гістарычнага архіва Беларусі
Катэгорыя:Выпускнікі БДПУ імя Максіма Танка
Катэгорыя:Гісторыкі архітэктуры Беларусі